**Izvor şi râu**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Născute-abia izvoare stau de sfadă

Deprind copile oceanica lor limbă

Şi trec spărgându-şi albia lor strâmbă

Prin lunci mulţime şi prin stânci grămadă.

Din munte-aleargă şi la şes se plimbă

Colo-n cuibar de ape fug să cadă,

Colo cu şir de valuri fac paradă,

Aceleaşi sunt deşi mereu se schimbă.

Cu adâncimea apei s-adânceşte

Din glasul lor a sunetului scară

Devine tristă, rânduri-rânduri creşte.

Până ce urnindu-se în marea-amară

Un fluviu mândru ce-ostenit mugeşte

Trecutul glas cu totul şi-l uitară.